แรงขาย SCC นำทีมบลูชิพ ฉุด SET ร่วงต่อ 13 จุด เพิ่มความกังวลงบ “บจ.” ชะลอตัว
แรงขาย SCC นำทีมบลูชิพ ฉุด SET ร่วงต่อ 13 จุด มาที่ 1,668.87 จุด โบรกคาด กนง. ขึ้นดอกเบี้ยกดดัน-นักลงทุนหวั่น “บจ.” ประกาศงบชะลอตัว
แรงขาย SCC นำทีมบลูชิพ ฉุด SET ร่วงต่อ 13 จุด โบรกคาด กนง. ขึ้นดอกเบี้ยกดดัน-นักลงทุนหวั่น “บจ.” ประกาศงบชะลอตัว
26 ม.ค. 2566

ผู้สื่อข่าวรายงานว่า วันนี้ (26 ม.ค.66) ดัชนีตลาดหุ้นไทยล่าสุด ณ เวลา 10:53 น. อยู่ที่ระดับ 1,668.87 จุด ลบ 13.24 จุด หรือ 0.79% สูงสุดที่ระดับ 1,684.84 จุด ต่ำสุดที่ระดับ 1,667.43 จุด ด้วยมูลค่าการซื้อขาย 2.83 หมื่นล้านบาท
ทั้งนี้ตลาดหุ้นไทยภาคเช้าปรับตัวลงกว่า 13 จุด หลังจากเปิดมาบวกเล็กน้อย เนื่องจากเจอแรงขายหุ้นขนาดใหญ่กดดัน นำโดย บริษัท ปูนซิเมนต์ไทย จำกัด (มหาชน) หรือ SCC ซึ่งปรับตัวลงหนักหลังรายงานผลการดำเนินงานปี 65 มีกำไรสุทธิลดลง 55% เหลือ 2.13 หมื่นล้านบาท จากปีก่อนกำไร 4.72 หมื่นล้านบาท และส่งผลกระทบต่อดัชนีราว 0.90 จุด
โดยบล.เอเซีย พลัส ระบุในบทวิเคราะห์ว่า ผลประกอบการไตรมาส 4/65 ของบริษัทจดทะเบียนที่กําลังทยอยประกาศส่งสัญญาณเชิงลบ โดยมีโอกาสที่จะต่ำกว่าคาด ทั้งนี้ที่ผ่านมาเห็นผลประกอบการที่ต่ำกว่าคาดอย่างมีนัยสําคัญในกลุ่มธนาคารพาณิชย์ และในกลุ่ม SCC ภาวะดังกล่าวเพิ่มโอกาสที่จะเห็นการปรับลดประมาณการกําไรของบริษัทจดทะเบียนลง
ส่วนการประชุม กนง. วานนี้มีมติให้ปรับเพิ่มดอกเบี้ยนโยบาย 0.25% มาอยู่ที่ 1.50% พร้อมส่งสัญญานว่ามีโอกาสปรับขึ้นดอกเบี้ยอย่างค่อยเป็นค่อยไปต่อเนื่อง ภายใต้สถานการณ์ที่ดอกเบี้ยอยู่ในทิศทางขึ้น ขณะที่ผลประกอบการบริษัทจดทะเบียนมีโอกาสที่จะถูกปรับลดประมาณการลง ทั้ง 2 ส่วนถือเป็นปัจจัยที่จะกดดันเป้าหมายSET Index ในปี 2566 ลง
ทั้งนี้ในกรณีฐานบล.เอเซีย พลัส กำหนดเป้าหมาย SET Index ที่ 1,740 จุด หากปรับลดกําไรลงทุก 1% จะกดดันเป้า SET Index ลงราว 17 จุด และหากปรับขึ้นดอกเบี้ยขึ้น ทุก 0.25% จะกดดันเป้า SET Index ลง 67-73 จุด แรงกดดันจากดอกเบี้ยที่เป็นทิศทางขาขึ้น และประมาณการกําไรบริษัทจดทะเบียนที่มีแนวโน้มลดลง น่าจะทำให้ SET Index ผ่านแนวต้าน 1,700 จุดได้ยากขึ้น แนวรับ1,675 จุด หุ้น Top Pick เลือก BBL, CENTEL และ GULF